Väikeses kuurortlinnas asub koguni viis omanäolist antiigiäri!
Kui Prantsusmaal on veiniteed, Šotimaal viskiteed ja Eestimaal jääteed, siis Kuressaare vanalinnal on oma antiigitee.
Kitsa tänava antiigiäri on turistide ja kohalike seas hästi hoitud saladus, mis asub aadressil Kitsas tn 5. Internetist seda äri nii lihtsalt ei leia, teadjad aga seda kohta vahele ei jäta. Meile meeldis nende lai peeglivalik. Esile saab tõsta ka laialdast taluantiigi valikut. Poe peremees Rene annab sõbralikke vihjeid, kuidas ja kust leida, kui kohe ja nüüd on vaja funköökappi.
Mööda Kitsast tänavat edasi minnes tuleb varsti pöörata paremale ja siis minna edasi Lossi tänavalt Kuressaare pargi poole kuni jääbki ette Lossi antiik, mis asub samuti väikeses armsas Kuressaarele tüüpilises puumajas. Poodi sisse astudes avaldab muljet küünlajalgade ja kellade valik. Muide, poeomanik Kristjan parandab ka ise vanu kellasid. Lähemal vaatlusel selgub, et palju on nii talu- kui linnaantiiki ning laialdaselt postkaarte.
Kuressaare kõige peenema valikuga antiigipood Arensburg antiik asub aadressil Kauba 6 Salmi majas, kus saab imetleda peent linnaproua (või linnahärra) antiiki ning kõrgtasemel eesti kunsti. Küll see Arraku maal on huvitav! Poe peremees on saare parim postmargi tundja.
Kuressaare suurim vanavarapood asub ajaloolisel Kauba tänaval Salmi majas. eAntiik, mille veebipood asub lehel www.eantiik.com, on pühendunud eesti vanale disainile. Sealt leiab parima valiku eesti klaasi, keraamikat ja tekstiile, aga ka Eestist pärit mööblit ja talukraami. Tähelepanuväärne on see, et kui teised Kuressaare antiigikad on härrad, siis eAntiiki veab naisterahvas! Poest leiab nii antiiki, vintage kui ka retrokaupa. Poe perenaise enda huviks on eesti vana klaas, mida ta tunneb sama hästi kui oma peopesa. Kui vanavarapoe seiklustest on tekkimas väsimus, siis tasub astuda läbi eAntiigi kõrval asuvast Vanalinna Kohvikust, kus on eriti head pähklisaiad!
Lõpetuseks tasub sammuda edasi mööda ilusa arhitektuuriga Kauba tänavat ning pöörata Pikale tänavale, kus asub Hobi äri antiik. Sisse astudes jääb silma kirjandus, raamatud, kirjandus, raamatud. Väga põnev koht saladuste avastamiseks. Omanikud on samuti äärmiselt sõbralikud, nendega saab juttu puhuda.
Panime kokku ka teekonna kaardi. Kindlasti mitte unustada mõnusaid hõrgutisi, mis teepeale jäävad!
Meie retk lõppes saagiga, milleks olid retrohõngulised käevõrud (eesti 1970ndad) ning loomakujulised jõuluehted (Eestis levinud 1980ndatel).
Millistes antiigipoodides Sina oled Kuressaares käinud? Mis on olnud parimaks leiuks?
Tere tulemast Kuressaarde!